**Visul dorinţă**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă muşcă gândurile infernale

Ca pe o pradă veşnic hăituită,

Şi-n infinite rituri siderale

Revin la viaţa mea dezamorţită.

Din amintiri mai scot câteva neguri

Ucigătoare lame-a fanteziei,

Sub pleoape mai clădesc câteva diguri

S-oprească lacrimile poeziei.

Te caut prin petalele de roze,

Sau prin parfumuri noi de garofiţe,

Te strig, dar vocea-mi este sub hipnoze

Şi zace fără suflu-n albăstriţe.

Mă plimb pe filele din calendare,

Prin dorurile frânte, regăsite,

Şi ostenit de-atâta căutare

Mă odihnesc pe clipe hămesite.

Într-un târziu, adorm pe fruntea mării

Când faru-aprins de tine îmi vorbeşte,

Visez cum răsuflarea primăverii

Prin florile din ochii mei priveşte.

Purtând surâs pe aripi de căinţă

Tu te răsfeţi pe valuri opaline

Şi-n visul meu supranumit dorinţă

Mă-mbrăţişezi cu braţe angeline.